
Dunaszekcső Községi Önkormányzat Képviselő-testülete

4/2011.

Jegyzőkönyv
Készült a Dunaszekcső Községi Önkormányzat Képviselő-testülete 2011. április  18. napján megtartott üléséről. 

Jelen vannak:
	Faller János
	polgármester

	Szabó Gergely
	alpolgármester


	Bíró Zsolt

Gombár János

Dr.Miklósa Mónika

Prucs András

Sándor József


	képviselők

	Pest Éva  körjegyző
	


2. napirendi ponthoz: Notaisz Jánosné könyvvizsgáló

                                   Mózes Gábor pü.főea.

Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 7 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Lejárt határidejű határozatok, a két ülés között történt fontosabb események

előterjesztő: Faller János polgármester

2.) 2010. év gazdálkodásának zárása

előterjesztő: Faller János polgármester

3.) Belső ellenőri jelentés a 2010-es évről

előterjesztő: Faller János polgármester

4.) SZMSZ, bizottságok kiegészítése
előterjesztő: Pest Éva körjegyző, Faller János polgármester
5.) Törvényességi észrevétel
Előterjesztő: Pest Éva körjegyző, Faller János polgármester

NAPIRENDI PONTOK TÁRGYALÁSA

1. napirendi pont: Faller János polgármester: A képviselő-testület március 28. napján zárt ülésen döntést hozott a várhegyi beruházás eszközbeszerzéséről (21/2011.(III.28.) Kt.számú határozat). Dunaszekcső község Önkormányzata „Dunaszekcső Várhegy omlásveszélyes löszpart belső állagának stabilizálása, életveszélyes állapot elhárítása, monitoring rendszer üzembe helyezése” megnevezésű projekt keretén belüli eszközbeszerzés1 db GNSS RTK rover-vevő eszköz beszerzésre kért és kapott egyszerű általános közbeszerzési eljárásban ajánlatokat. A beérkezett három ajánlat közül az önkormányzat számára legkedvezőbb a LEICA GEO SYSTEMS Kft 6 millió forintos ajánlata, ezért az Önkormányzat az eszközt a LEICA GEO SYSTEMS Kft-től rendeli meg. 
A Rendőrkapitányság az előző évben támogatást kért az önkormányzatoktól annak érdekében, hogy a gépjárművekkel a szolgálatot teljesítő rendőrök közlekedni tudjanak, legyen számukra elegendő üzemanyag. Ez a határozat az elmúlt évben nem került végrehajtásra, mert nem tudták megoldani a rendőrségen azt, hogy a helyi rendőrökhöz kerüljön vissza a támogatás. Most úgy tűnik, hogy sikerült a megoldás. A környékünkön Szebény község Önkormányzata vállalta fel a gesztorságot. A rendőrök kártyát fognak kapni a tankoláshoz, ez a kártya kerül az önkormányzatok által feltöltésre. Havi 10.000 Ft-os támogatás volt az előző döntés. Kérdése, hogy fenntartja-e a testület továbbra is ezt az összeget, és ha igen, akkor a megoldási módot elfogadják-e. 

A hivatal telefonközpontjának bérleti ideje lejárt, a szolgáltató új ajánlatot küldött. Eddig kb. 43.000 Ft volt a negyedéves díj, most az ajánlat 53.000 Ft/hónap. Az igaz, hogy új szolgáltatásokkal bővülne az új telefonközpont, de egy év alatt 600.000 Ft lenne a díja. A szolgáltatótól kértünk és kaptunk árajánlatot a mostani berendezés megvásárlására. A vételi ár 97.056 Ft+ÁFA. Ezért az összegért érdemes lenne megvásárolni a központot, még akkor is, ha a feljavítása pénzbe kerül. Ha nem vállaltuk volna ezt fel, és nem is akarunk új berendezést, a szolgáltató akkor is megváltoztatta volna az eddigi negyedéves díjat. 
Javasolja, hogy az Önkormányzat vásárolja meg a hivatalban működő telefonközpont berendezést.

Baranya-Somogy-Tolna megyék sváb településeinek templomai fognak megjelenni egy kiadványban. A német kisebbségi önkormányzat elnökével tárgyalt erről, és arra az egyezségre jutott, hogy a befizetendő 20.000 Ft-ot fele-fele arányban a két önkormányzat felvállalja. A befizetett összegért 200 db kiadványt fogunk kapni. Az elhelyezésre talán a legcélszerűbb a katolikus egyházközség lenne. 

Szabó Gergely: Melyik templomaink kerülhetnek a kiadványba?

Faller János: A katolikus templom kerül bele.

Gombár János: Aki kitalálta, az rossz döntést hozott. Az a kérdés, hogy Németország melyik részéről kerültek ide a családok. Nem biztos, hogy katolikusok.

Faller János: A mi szempontunkból ez a lényeges, valamennyi ide telepített család katolikus vallású. Javasolja, hogy a 10.000 Ft a kiadványok megjelentetésére kerüljön felhasználásra. 

Több esetben előfordult már, főleg tervezések esetében, hogy gyors döntést kellett hozni a beérkezett árajánlatokról. Ezek az ajánlatok kisebb összegű ajánlatkérésekre érkeztek. Kissé nehézkes a testület összehívása, ezért felhatalmazást kérne arra, hogy bizonyos esetekben, pl. 8 millió forint összeghatárig, legyen jogosult döntést hozni. Az ajánlatkérések előtt, mint eddig is minden esetben, és utána   természetesen tájékoztatná a tagokat. 
Sándor József: A 4 milliós értékhatárt tudja elfogadni.

Szabó Gergely: A 8 millió forint nagyon jelentős összeg.

Faller János: A nettó 3 millió forint elfogadható lenne?

Az értékteremtő közfoglalkoztatásban 10 főt kaptunk a Munkaügyi Központtól. A támogatás mértéke 75%. A két elfogadott cél az erdőgazdálkodás és az építési munkák. A bér+ járulék támogatás mellett 780.000 Ft értékben eszközöket is vásárolhatunk. A programot április 11-től tudtuk indítani, az emberek felvétele megtörtént. Általános tapasztalat a közfoglalkozás átszervezésével, hogy amíg a szervezés csak nálunk volt, sokkal egyszerűbb volt az ügyintézés. Jelenleg lassú és nehézkes, nem hatékony az eljárás, a munkaügyi központban nem ismerik a kiközvetítendő embereket. Bonyolult az egyeztetés velük, ezért komoly vitába is keveredett az ügyintézővel. A fakivágással az elmúlt évben ilyenkorra már végeztek az emberek, az egész télre való fa itt állt a hivatal udvarában. 
A rövid közfoglalkoztatást május 1-től indítjuk, négy hónapokra 20-22 főt tervezünk felvenni, napi 4 órára. A Munkaügyi Központ által közölt keret, valamint a hozzátartozó támogatási összeg 80 főt jelent. A BPJ ellátásban részesülők száma magas a községben, de még a 60 munkára alkalmas főt sem tudjuk egyenlőre pontosan megnevesíteni. 

Ebben a foglalkoztatási formában a támogatottság 95%-os. Az emberek mozgatásához azonban szükség lenne egy irányítóra, akár az önkormányzat létszámkeretét növelve. Az ellátottak között alkalmas személy nincs erre a feladatra. A polgármesteri leterheltsége mellett arra már nem marad ideje, hogy naponta kiadja és ellenőrizze a munkát. Indul a két nagy beruházás is, arra kell koncentrálnia. Az irányítóval egy héten egyszer megbeszélné a feladatokat, ezzel lényegesen egyszerűbbé válna a munkája. 
Szabó Gergely: Az irányító fontos, szükséges a munkája, a közfoglalkoztatásban résztvevők hasznos munkát végezzenek a falu számára. Lehetőleg minél több embert foglalkoztasson az önkormányzat. 
A testület tagjai direktbe is jelezhetnék az irányítónak azokat a feladatokat, melyek hozzájuk jutnak el, illetve ők vesznek észre. 

Gombár János: Szervezettebb formában kellene ennek a jelzésnek működni, mert így el fog veszni az irányító a feladatokban.

Sándor József: Javasolja, hogy a községben lévő járdák esetében történjen meg egy felmérés, hogy hol szükséges feltétlenül a javítás. 

Faller János: Ennél a foglalkoztatási formánál is van lehetőség 496.000 Ft eszközbeszerzésre.

A községben a szállítógépjárművel rendelkezők részére kiküldésre került egy levél azzal a tájékoztatással, hogy sem bel-, sem külterületen nincs olyan hely, ahova építési törmeléket vagy egyéb szemetet lehet elhelyezni. Gátat kell szabni a szemét elhelyezésnek, mert a falu tele van leborított építési törmelékkel. Akinek van szállító járműve az bárkinek felvállalja, hogy elszállítja. Az elhelyezés pedig nem megoldott. Nincs már a szeméttelep, ahova lerakhatnák. Más megoldás nincs, mindenkinek konténert kell rendelnie az építési-bontási munkákhoz. A mezőőr és a közterület-felügyelő fogja az ellenőrzéseket végrehajtani, és szabálysértést kezdeményez az önkormányzat azokkal szemben, akik megszegik a szabályokat. 

A következő ülés egyik napirendi pontja lesz a köztisztasági rendelet felülvizsgálata, módosítása. Fontos a közterületek használatának, tisztántartásának, gondozásának a szabályozása. A folyamatos ellenőrzés biztosított lesz a közterület-felügyelő által.
Gombár János: A tervezetet már megkapta. Az 1990. évi LXV.törvény az önkormányzat kötelező feladataként írja elő a közterület gondozását, az 1999. évi LXIII. Törvény 27.§-a pedig meghatározza a közterület fogalmát. 

Faller János: Ezt érti, de nem is azt akarjuk elvárni, hogy az előtte lévő 30-40 méteres területet nyírja az ingatlantulajdonos. Azt azonban meg kell érteni, és ezért kell a szabályozást megtenni, hogy ezt a nagymennyiségű zöldterületet egyedül az önkormányzat nem tudja elvégezni. Más településeken is működik, sőt egymással versenyeznek, hogy kié a szebb falu.

Gombár János: Azt akarja csak elérni az elmondottakkal, hogy ne mondjon ellent önkormányzati rendelet a felette álló jogszabálynak. 
Az építési törmelék elhelyezéséhez is meg kell találnia az önkormányzatnak. a megoldást. 
Faller János: A sitt elhelyezése szerinte jelenleg megoldatlan. Mohácson megoldották, a beszállítók komoly összeget fizetnek az elhelyezésért. A volt szeméttelep Mohácson megoldás, de nálunk nincs ilyen lehetőség. Csak a konténeres elszállítás a lehetőség, és annak is ára van.

Szabó Gergely: Egyetért a „megoldatlansággal”. Próbáljunk alternatív lehetőségeket keresni. Azt fontosnak tartja, hogy szállítási elérthetőségeket (telefonszámokat, címeket) tegyen közzé a hivatal a lakosság körében, hirdetmény, honlap, faluTV.

Faller János: Már a konzorcium megalakulásakor is probléma volt ennek a fajta hulladéknak a gyűjtése, szállítása, ártalmatlanítása. Ha találnánk alkalmas helyet a gyűjtésre, akkor a következő gond, hogy mit csinálunk, vagy mit csináltatunk azzal. Van bontott anyag, ami használható, és van, ami nem.
Gombár János: A feladatunk nemcsak a tiltás. Alternatívákat kell kidolgozni a lehetőségekre. 

Faller János: A szeméttelepeket betiltották, bezárták, további működésüket a hatóság nem engedélyezte. Ettől kezdődően folyamatosak a problémák. 

A Szolgáltatótól információkat kell kérni a lehetőségekről. A rendelet tervezetet pedig elő kell készíteni. 

Több kérdés, hozzászólás nem hangzott el, a testület 7 szavazattal 0 ellenében a következő határozatot hozta:

22/2011.(IV.18.) Kt.számú határozat

támogatási megállapodásról
A képviselő-testület fenntartja azt a döntését, hogy a körzeti megbízott rendőrök által használt gépjármű üzemeltetéshez 10.000 Ft/hó támogatást biztosít. A támogatási összeg 2011.04.01. napjától 2012.03.31. napjáig szól, és a megállapított összeget Szebény község Önkormányzatának – mint gesztor önkormányzatnak –  számlájára kell utalni. A támogatás felhasználásának részletes szabályait „támogatási megállapodás” tartalmazza.

Felelős: Faller János polgármester
Határidő: 2011.04.01-2012.
A testület 7 szavazattal 0 ellenében a következő határozatot hozta:

23/2011.(IV.18.) Kt.számú határozat

telefonközpont megvásárlásáról

Dunaszekcső község Önkormányzata meg kívánja vásárolni a KFKI Rendszerintegrációs Zrt.-től az eddig bérelt telefonközpontot a hozzá tartozó telefonkészülékekkel. A Siemens Hicom 118 alközpont és tartozékainak vételára 97.059 Ft+ÁFA, mely vételárat a képviselő-testület elfogad.
Határidő: azonnal

Felelős: Faller János polgármester
A testület 7 szavazattal 0 ellenében a következő határozatot hozta:

24/2011.(IV.18.) Kt.számú határozat

kiadványról

A képviselő-testület 10.000 Ft összeg hozzájárulást biztosít a Baranya-Somogy-Tolna megyék templomairól készített kétnyelvű kiadvány megjelentetéséhez. 

Határidő: azonnal – NKÖ számlájára utalással

Felelős: Faller János polgármester

A testület 7 szavazattal 0 ellenében a következő határozatot hozta:

25/2011.(IV.18.) Kt.számú határozat

döntésekről, szerződéskötésekről

A képviselő-testület – gyors döntést igénylő esetekben – felhatalmazza a polgármestert, hogy a bekért, beérkezett árajánlatok alapján – az előkészítő bizottság munkája után – nettó 3 millió forint összeghatárig a kivitelező személyéről döntsön, a szerződést megkösse. 
Határidő: azonnal és 2012. december 31. napjáig
A testület 7 szavazattal 0 ellenében a következő határozatot hozta:

26/2011.(IV.18.) Kt.számú határozat

közfoglalkoztatásról
1.) A képviselő-testület a rövid időtartamú közfoglalkoztatásban 2011. május 1. napjától 2011.december 31.napjáig 4-4-4 hónapokra, napi 4 órában legalább 60 főt foglalkoztató pályázatot nyújt be a Munkaügyi Központhoz. 

2.) A képviselő-testület a rövid időtartamú közfoglalkoztatás irányítására, szervezésére 2011.május 1.napától 2011.október 31.napjáig, határozott időre, 1 főt foglalkoztat. A testület felhatalmazza a polgármestert az irányító személy kiválasztására, foglalkoztatásának megoldására.
Határidő: azonnal

Felelős: Faller János polgármester
A testület 7 szavazattal 0 ellenében a következő határozatot hozta:

27/2011.(IV.18.) Kt.számú határozat

a lejárt határidejű határozatokról, a két ülés között történt fontosabb eseményekről
A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatást tudomásul veszi.
Megérkezik az ülésterembe Notaisz Jánosné könyvvizsgáló.
2. napirendi pont: Faller János polgármester: Köszönti a könyvvizsgálót, és felkéri, hogy tegye meg előterjesztését.

Notaisz Jánosné: Elvégezték a könyvvizsgálatot. A 2010. évi gazdálkodásról szóló rendelet a számviteli törvénynek megfelelően készült el. Összképként megállapították, hogy kiegyensúlyozott, jól működő önkormányzat, a gazdálkodás rendezettséget mutat. 

Befejezetlen beruházás a Várhegy, a Templom tér, a kerékpárút. Az önkormányzatnak nincs hitele, ezt kevés önkormányzat mondhatja el magáról.. A vizsgálatról készült részleteket, megjegyzéseket tartalmazó jegyzőkönyvet megküldték, a vizsgálat tételes vizsgálat volt. 

Az adók esetében (12.oldal) megállapítható, hogy a hátralékok csökkentek; értékvesztés – kb. 7 millió forint –  került elszámolásra. Az óvatosság elve alapján ennyi a hátralék az adónál és pótlékoknál. Azt lehet eltörölni, amelyről biztosan tudjuk, hogy nem fog befolyni. . A jogszabályi változások miatt kimutatásra került 1993 óta a bekövetkezett változás. 2010. január 1-től a megállapított tartós tőkével indul ezentúl a tartós tőke, és a változásokat a „tőkeváltozás” fogja mutatni. 
Szabó Gergely: A pénzügyi bizottság az előterjesztést megtárgyalta, jelentős eltérést nem tapasztaltak. 

Faller János: Ha időben elkezdődtek volna a beruházásaink, akkor nem így állnánk.

Notaisz Jánosné: Nem volt akkora  beruházás, hogy jelentős változást hozott volna. 

Mózes Gábor: A január 1. napi pénzkészlet esetében 26 milliós a növekmény. A személyi juttatásokból 30.395 Ft a közfoglalkoztatás bére, és ehhez 1.525 Ft-ot tesz ki az 5%-os önerő. 
Az átadott pénzeszközöknél az SE előirányzata és teljesítése az asztalitenisz szakosztály miatt nem teljesült a zárásban. A szakosztály részére megbízási szerződések kerültek kifizetésre. Az Alapítvány esetében 290.000 Ft külön támogatásról döntött a testület, annak oka pedig a Lugio napok rendezvények a gyerekek étkezésének támogatása volt. 

A járdafelújításnál minimális az eltérés (9. oldal)

Faller János: Az óvoda felújítását Somberek fizette meg, a költség az átadott pénzek között szerepel. A Templom tér elkészült, folyik a 2.elszámolás. Az idei évben még 290.000 Ft-ot fizettünk ki. A teljes költség 17.582 eFt lett. A CÉDE pályázat lemondásra került 8,7 millió forint összegben.
A művelődési háznál 681.000 Ft teljesült a beállított 10 millió forinttal szemben. Ha előrébb lenne a megvalósítás, a 13 millió forintos vagyonvesztés is kevesebb lehetne. 

Notaisz Jánosné: Ez a vagyonvesztés nem számottevő, és nincs hitele az önkormányzatnak, a működés pedig zavartalan.

Mózes Gábor: A gépjármű miatt felvett hitel lejárt. 

A 13.oldalon a bevételek szerepelnek. 14 millió forint helyett 25 millió Ft adó folyt be, az eltérés az iparűzésinél a legjelentősebb. 

A Diási árok felújításának támogatása is megérkezett a számlára, 30 millió forint. A Templom tér részelszámolásánál igényelt 9 millió forint is a számlára érkezett.

Faller János: A hulladékgazdálkodás terén is végre tisztázódtak a kötelezettségek, minden a helyén van mostanra. 

Prucs András a pénzügyi bizottság elnöke a 2010. évi gazdálkodásról szóló beszámolót elfogadásra javasolja.

Faller János: A várhegyi nagy beruházás leutalt előlege nincs benne a mérlegünkben. Decemberben egy külön erre a célra nyitott számlára érkezett 123 millió forint.

Notaisz Jánosné: Azt decemberben le kellett volna könyvelni. Ilyen még nem is fordult elő a munkája során, utána kell néznie, hogy mi ilyenkor a teendő. 
Erről a pályázati pénzről nem tudott, a jegyző által aláírt teljességi nyilatkozatot kapott a könyvvizsgálathoz. A Kincstár felé már leadásra került a zárás anyaga. Ezt a zárást akkor most nem lehet elfogadni. 
Mózes Gábor: Nincs benne a 123 millió a mérlegben, és nem került lekönyvelésre, mert nincs egyetlen banki kivonata sem. 

Notaisz Jánosné:  Mózes Gábor szedje össze a szükséges anyagokat, telefonon még egyeztetnek, hogy mire van szükség. Új ellenőrzést és jelentést kell készíteniük. A testület most ne fogadja el a zárást, ők megcsinálják a jelentés módosítását. Mózes Gábor most már teljesen egyedül volt, nagyon nehéz a pénzügy dolga. 
Notaisz Jánosné és Mózes Gábor elhagyják az üléstermet. 

Faller János polgármester: A könyvelés helyrehozatala, az újabb könyvvizsgálói jelentés elkészülte után a zárás elfogadásához új testületi ülést fog összehívni. 

3.napirendi pont: Faller János polgármester: A belső ellenőrzési feladatok ellátásáról jelentés készült, írásos előterjesztés. Javasolja a jelentés elfogadását.
A testület 7 szavazattal 0 ellenében a következő határozatot hozta:

28/2011.(IV.18.) Kt.számú határozat

a belső ellenőrzés éves ellenőrzési jelentéséről

A képviselő-testület 

· az országgyűlési képviselők 2010. évi választásával kapcsolatos pénzügyi elszámolás és a megalapozó dokumentumok, bizonylatok ellenőrzése

· a helyi önkormányzati képviselők és polgármesterek, valamint a kisebbségi önkormányzati képviselők 2010.évi választásával kapcsolatos pénzügyi elszámolás és a megalapozó dokumentumok, bizonylatok ellenőrzése
· kisebbségi önkormányzatok 2009. évi gazdálkodásának ellenőrzése

tárgyában, a Mohácsi Többcélú Kistérségi Társulás Belső Ellenőrzése által készített éves ellenőrzési jelentést elfogadja.

Határidő: azonnal

Felelős: Pest Éva körjegyző

4.napirendi pont: Faller János polgármester: Az SZMSZ tervezete írásos előterjesztés, kérdezi a körjegyzőt, hogy van-e szóbeli kiegészítése.
Pest Éva körjegyző: A rendelet tervezetében nincs sok változás az előzőhöz képest.  Főként a bizottságok esetében volt módosítás (elnevezés, létszám)
Az ÁROP-os pályázat megvalósítása során készült egy tanulmány is, amely többek között vizsgálta az SZMSZ-t is. A megállapításait beépítette a tervezetbe. 

Kéri, hogy a mai ülésen a bizottságok kerüljenek kiegészítésre.

Gombár János:  A tervezet 20.§ (2) bekezdését nem javasolja elfogadni. Tapasztalata alapján ebből már nagyon sok problémája származott – bírósági eljárásokig is eljutva – önkormányzatoknak. 
„A zárt ülés anyagát tartalmazó jegyzőkönyvbe a választópolgárok nem tekinthetnek bele, még akkor sem, ha a zárt ülés jegyzőkönyvébe foglalt adatok közérdekű adatnak minősülnek.” – ezt ilyen egyértelműen nem lehet kijelenteni. Az önkormányzati törvényben és a közérdekű adatokról szóló törvényben biztosított lehetőségeket kell beépíteni a törvénybe. 
Pest Éva: A zárt ülés jegyzőkönyvébe a választópolgárok nem tekinthetnek bele. Ezt így tartalmazza az önkormányzati törvény. 

Faller János: A testület nem javasolja most elfogadásra,  a körjegyző körüljárja, és ha indokolt, átdolgozza. 
Dr. Miklósa Mónika: A bekezdés kerüljön összhangba a két törvénnyel. Folytatásként kerüljön bele a bekezdésbe, hogy „a külön törvény szerinti közérdekű adat és közérdekből nyilvános adat megismerésének lehetőségét zárt ülés tartása esetén is biztosítani kell.”
Faller János: Amennyiben ezzel a módosítással elfogadható a szabályzat, akkor javasolja a döntés meghozatalát.

A testület tagjai 7 szavazattal 0 ellenében a következő rendeletet alkották: 

4/2011.(IV.19.) számú
önkormányzati rendelet

a 

Szervezeti és Működési Szabályzatról 

(Az elfogadott rendelet a jegyzőkönyv melléklete.)
Faller János: Dr. Metz Judit eltávozásával ki kell egészíteni a bizottságokat. Elnöke volt az Ügyrendi Bizottságnak, tagja pedig a pénzügyi, az egészségügyi és szociális bizottságnak. Az ügyrendi bizottság elnökének javasolja Dr. Miklósa Mónikát. Az egészségügyi és szociális bizottság tagjának javasolja Gombár Jánost, a pénzügyi bizottság tagjának javasolja Dr. Miklósa Mónikát.
Más javaslat nem volt, a jelöltek a jelölést elfogadták, a testület 6 szavazattal, 1 tartózkodással a következő határozatot hozta: 
29/2011.(IV.18.) Kt.számú határozat

a bizottságok kiegészítéséről

1.) A képviselő-testület az Egészségügyi és Szociális Bizottság tagjává választja Gombár János képviselőt.
A testület 6 szavazattal, 1 tartózkodással a következő döntést hozta: 
2.) A képviselő-testület a Pénzügyi Bizottság tagjává választja Dr. Miklósa Mónika képviselőt.

A testület 6 szavazattal, 1 tartózkodással a következő döntést hozta: 
3.) A képviselő-testület az Ügyrendi Bizottság elnökévé választja Dr. Miklósa Mónika képviselőt.

Dr. Miklósa Mónika: Az ügyrendi bizottság harmadik tagjának javasolja Szigetvári Zsuzsannát. A javasolt személy a jelölést az előzetes egyeztetéskor elfogadta. 

A testület 7 szavazattal,  a következő döntést hozta: 
4.) A képviselő-testület az Ügyrendi Bizottság tagjának választja Szigetvári Zsuzsannát.
5.napirendi pont: Pest Éva körjegyző: A Kormányhivatal törvényességi észrevételt küldött meg a testületi ülések jegyzőkönyveinek késése miatt. (Ismerteti az észrevételt.)
Faller János: A körjegyző leterheltsége nagy, adminisztratív létszám nincs, a munkatársaknak feladatot átadni már nem tud. A körjegyző tegyen meg mindent annak érdekében, hogy a jegyzőkönyvek a jogszabályban előírt határidőre elküldésre kerüljenek. 

Kérdés, hozzászólás nem volt, a testület 7 szavazattal 0 ellenében a következő határozatot hozta:

30/2011.(IV.18.) Kt.számú határozat

törvényességi észrevételről
A képviselő-testület elfogadja a Baranya Megyei Kormányhivatal törvényességi észrevételét (04-1025-1/2011.), amely a képviselő-testület jegyzőkönyveinek jogsértő gyakorlata miatt került megküldésre. A képviselő-testület utasítja a körjegyzőt, hogy a jogszabályban előírt kötelezettségnek tegyen eleget.

Határidő: azonnal

Felelős: Pest Éva körjegyző

Több napirend nem volt, a polgármester az ülést berekesztette.
Kmf.

Faller János 
Pest Éva
polgármester
körjegyző

